**DERYBINĖS DARBO GRUPĖS, SUDARYTOS LIETUVOS RESPUBLIKOS SVEIKATOS APSAUGOS MINISTRO 2025 M. KOVO 20 D. ĮSAKYMU NR. V-241,** **VESTI DERYBOMS SU PROFESINIŲ SĄJUNGŲ ORGANIZACIJOMIS DĖL LIETUVOS NACIONALINĖS SVEIKATOS SISTEMOS ŠAKOS KOLEKTYVINĖS SUTARTIES PAKEITIMO IR (AR) PAPILDYMO**

**2025-06-04 POSĖDŽIO PROTOKOLO PRIEDAS NR. 1**

**Kolektyvinėse derybose dėl Lietuvos nacionalinės sveikatos sistemos šakos kolektyvinės sutarties pakeitimo ir (ar) papildymo nesutarti punktai:**

**Lietuvos nacionalinės sveikatos sistemos šakos kolektyvinės sutarties bendrosios dalies:**

1.9.8. **Suderinimas** – sprendimo priėmimas su kitos šalies sutikimu. Šalims nesuderinus sprendimo, suderinimą inicijuojanti šalis turi teisę skųsti kitos šalies atsisakymą suderinti sprendimą Darbo kodekso nustatyta tvarka Darbo ginčų komisijai.

3.7. Sveikatos priežiūros specialistams, dirbantiems ugdymo įstaigose, kurie aptarnauja ugdytinius, nustatoma 36 valandų darbo savaitė.

5.13. Darbo apmokėjimas, priemokos, kompensacijos, darbuotojų skatinimas nustatomas įstaigos kolektyvine sutartimi. Kai nėra tai nustatančios kolektyvinės sutarties, darbo apmokėjimas vykdomas pagal LNSS įstaigoje patvirtintus darbo apmokėjimo nuostatus. LNSS įstaigos darbo apmokėjimo nuostatai turi būti suderinti su įstaigoje veikiančia profesine sąjunga, t. y. patvirtinti su profesinės sąjungos sutikimu. Darbdavys turi teisę skųsti darbdavio lygmeniu veikiančios profesinės sąjungos sprendimą nesuderinti darbo apmokėjimo sistemos ir (arba) jos pakeitimų Darbo kodekso nustatyta tvarka. Darbo apmokėjimo sistemos ar jos pakeitimų suderinimo ir darbo ginčų metu, įstaigos darbuotojų darbo užmokestis nustatomas vadovaujantis galiojančiais darbo apmokėjimo nuostatais, nepažeidžiant šios Kolektyvinės sutarties nuostatų dėl darbo užmokesčio bazinio dydžio (B), pastoviosios darbo užmokesčio dalies koeficiento (Kp) ir kitų darbo apmokėjimo sąlygų. Jei LNSS įstaigoje veikia kelios profesinės sąjungos, derinimo procedūros vykdomos su profesinių sąjungų jungtine atstovybe arba su profesinių sąjungų narių išrinkta profesine sąjunga. Jei profesinės sąjungos nesudaro jungtinės atstovybės arba neišrenka atstovaujančios profesinės sąjungos, Darbo apmokėjimo nuostatus darbdavys tvirtina be suderinimo su profesinėmis sąjungomis.

6.3. Darbuotojams, keliantiems kvalifikaciją pagal privalomą kvalifikacijos tobulinimą, būtiną atliekamai darbo funkcijai, kuriems teisės aktų nustatyta tvarka privaloma išklausyti nustatytą skaičių valandų, kvalifikacijos tobulinimui suteikiamos ne mažiau kaip 15 (penkiolika) darbo dienų per 5 (penkis) metus gydytojams, ne mažiau kaip 10 (dešimt) darbo dienų per 5 (penkis) metus slaugytojams ir nemažiau kaip 15 (penkiolika) darbo dienų per 5 (penkis) metus vaistininkams ir farmakotechnikams, o kitiems asmens sveikatos priežiūros paslaugas teikiantiems darbuotojams teisės aktuose nustatytą valandų skaičių, atsitraukus nuo darbo ar savo poilsio metu, ir jiems mokamas vidutinis darbo užmokestis. Ši Kolektyvinės sutarties nuostata taikoma visiems įstaigų darbuotojams nepriklausomai nuo jų narystės profesinėse sąjungose.

201 eilutė. Įstaigos kolektyvinėje sutartyje galima susitarti, kad šios kolektyvinės sutarties nuostatos bus taikomos visiems įstaigos darbuotojams. LNSS įstaigose veikiančioms profesinėms sąjungoms sutikus išplėsti šios kolektyvinės sutarties taikymą visiems darbuotojams galima susitarti dėl kolektyvinės sutarties administravimo mokesčio darbdavio pervedamo profesinėms sąjungoms jų veiklai vystyti.

**Lietuvos nacionalinės sveikatos sistemos šakos kolektyvinės sutarties viešųjų asmens sveikatos priežiūros įstaigų specialiosios dalies:**

9. Darbuotojų darbo užmokesčio, taikomo nuo 2026 m. sausio 1 d., apskaičiavimui naudojamas bazinis dydis (B) prilyginamas 2025 metų Lietuvos Respublikos Vyriausybės nustatytai minimaliajai mėnesinei algai (MMA), galiojusiai 2025 metų gruodžio 31 d.

**Lietuvos nacionalinės sveikatos sistemos šakos kolektyvinės sutarties** **biudžetinių sveikatos priežiūros įstaigų specialiosios dalies:**

**Pasirašyti papildomą susitarimą dėl biudžetinių sveikatos priežiūros įstaigų darbuotojų darbo užmokesčio padidinimo nustatant, kad:**

1. Darbuotojų darbo užmokesčiui apskaičiuoti taikomi papildomi pareiginės algos koeficientai A,B ir C lygmens darbuotojams, kurie nariais tapo iki 2025m. kovo 1 d.

2. ~~2026 m. papildomas koeficientas už lojalumą LNSS įstaigai (Kpsl) 0,01~~. Papildomas pareiginės algos koeficientas (Kps) A ir  B lygmens darbuotojams nuo  2026 m. sausio 1 d. 0,12, C lygmens 0,06.

Posėdžio pirmininkė Rūta Kiršienė

Sveikatos apsaugos viceministrė Jelena Čelutkienė

Posėdžio sekretorė Simona Sviackevičienė

**DĖL LIETUVOS RESPUBLIKOS SVEIKATOS APSAUGOS MINISTERIJOS (TOLIAU – MINISTERIJA) ATSKIROSIOS NUOMONĖS PATEIKIMO**

Ministerija, nesutinka su 2025 m. birželio 4 d. posėdžio protokolo priede Nr. 1 išdėstyta pozicija, jog yra nesutarimas dėl Lietuvos nacionalinės sveikatos sistemos šakos kolektyvinės sutarties viešųjų asmens sveikatos priežiūros įstaigų specialiosios dalies 9 punkto. Atsižvelgiant į tai, kad derybinės darbo grupės nariai turi teisę teikti atskirąją nuomonę raštu, teikia žemiau išdėstytą atskirąją nuomonę, kuri yra protokolo dalis ir skelbiama kartu su 2025 m. birželio 4 d. protokolo priedu Nr. 1.

**Ministerijos atskiroji nuomonė: informuojame, jog derybos** **dėl** Lietuvos nacionalinės sveikatos sistemos šakos kolektyvinės sutarties viešųjų asmens sveikatos priežiūros įstaigų specialiosios dalies **9 punkto nėra baigtos bei, kad Ministerija yra pasirengusi 2025 m. rudenį, kai bus patvirtintas Lietuvos Respublikos 2026 metų biudžeto planas, tęsti derybų procesą ir derėtis su profesinėmis sąjungomis dėl darbuotojų darbo užmokesčio** apskaičiavimui 2026 m. taikytino bazinio dydžio (B) nustatymo.

Sveikatos apsaugos viceministrė Jelena Čelutkienė